b'\n_START_ARTICLE_\nMatija Bala\xc5\xbeic\n_START_SECTION_\n\xc5\xbdivljenje\n_START_PARAGRAPH_\nMatija Bala\xc5\xbeic je obiskoval osnovno \xc5\xa1olo na Hotizi, kjer so u\xc4\x8ditelji opazili njegovo nadarjenost. Na predlog verou\xc4\x8dnega u\xc4\x8ditelja so ga star\xc5\xa1i poslali v gimnaziijo. Prvi gimnazijski razred je v \xc5\xa1olskem letu 1926/27 zaklju\xc4\x8dil v Murski Soboti, nato je bil sprejet v knezo\xc5\xa1kofijsko semeni\xc5\xa1\xc4\x8de v Mariboru, tam je obiskoval dr\xc5\xbeavno gimnazijo. Po kon\xc4\x8dani gimnaziji se je v \xc5\xa1olskem letu 1934/35 vpisal na mariborsko bogoslovje. V tem letu je v Lipici, internem glasilu mariborskih bogoslovcev, objavil prve literarne prispevke. Po objavah \xc4\x8drtic MATI \xc4\x8cAKA, SPOMINI in V SVET so se njegove literarne ambicije pove\xc4\x8dale in svojo kratko prozo je poslal uredni\xc5\xa1tvu Mladike, dru\xc5\xbeinskega leposlovnega lista, ki je za\xc4\x8del izhajati leta 1920 na Gori\xc5\xa1kem. A urednika sta njegove \xc4\x8drtice zavrnila kot literarno nezadostne, pretirano doma\xc4\x8dijsko - idili\xc4\x8dne prikaze va\xc5\xa1kega \xc5\xbeivljenja. V zadnjih \xc5\xa1tudijskih letih je v prekmurskem katoli\xc5\xa1kem tisku objavil nekaj prilo\xc5\xbenostnih zapisov ter pripravil svoje osrednje pripovedno delo, v prekmur\xc5\xa1\xc4\x8dini pisano povest NA KRI\xc5\xbdOPOTJI \xc5\xbdIVLJENJA. Tednik Novine jo je objavil in izdal leta 1939 kot protiute\xc5\xbe Kranj\xc4\x8devi literaturi. Po ma\xc5\xa1ni\xc5\xa1kem posve\xc4\x8denju 9. julija 1939 je najprej slu\xc5\xbeboval pri sv. Rupertu v Slovenskih Goricah (od novembra 1939 do avgusta 1940), nakar je bil postavljen za duhovnika v apa\xc5\xa1ki \xc5\xbeupniji z delokrogom v Murski Soboti. V tem \xc4\x8dasu je za Ivanom Camplinom prevzel urejanje Novin (1940/ 32 - 1941/14) in jih urejal do zadnje \xc5\xa1tevilke 3. aprila 1941. Ob napadu na Jugoslavijo je bil pastoralni pomo\xc4\x8dnik Daniela Halasa v Veliki Polani, po Halasovi aretaciji pa je 1. februarja 1942 postal njegov duhovni pomo\xc4\x8dnik. Ko se je Halas vrnil iz zapora, je bil Bala\xc5\xbeic novembra 1942 poslan za kaplana v mesto Jak pri Sombotelu, od oktobra 1943 do oktobra 1945 pa je bil v rojstni vasi na bolezenskem dopustu. Od novembra 1945 je bil eno leto kaplan v Beltincih, nato pa v gori\xc4\x8dkih Velikih Dolencih \xc5\xbeupnijski upravitelj (od novembra 1946 do julija 1951) in do smrti 1. januarja 1965 \xc5\xbeupnik. Tudi med duhovnikovanjem v Dolencih je literarno ustvarjal in objavljal v Novi poti, glasilu Cirilmetodijanskega dru\xc5\xa1tva katoli\xc5\xa1kih duhovnikov, in v Koledarju Mohorjeve dru\xc5\xbebe.\n_START_SECTION_\nDelo\n_START_PARAGRAPH_\nNa kri\xc5\xbeopotji \xc5\xbeivljenja. Pripovest, \xc4\x8cren\xc5\xa1ovci: uredni\xc5\xa1tvo Novin, 1939_NEWLINE_Na kri\xc5\xbepotju \xc5\xbeivljenja: zbrani spisi, Murska Sobota: Zavod sv. Miklav\xc5\xbea, Zalo\xc5\xbeba Stopinje, 2005'